Document ID: 32013R0251

A BIZOTTSÁG 251/2013/EU RENDELETE
(2013. március 22.)
a 396/2005/EK európai parlamenti és tanácsi rendelet II. és III. mellékletének az egyes termékekben, illetve azok felületén található aminopiralid, bifenazát, kaptán, fluazinam, fluopikolid, folpet, krezoxim-metil, pentiopirád, prokinazid, piridát és tembotrion megengedett szermaradék-határértéke tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,
mivel:
(1)
A bifenazát, a kaptán, a dimetoát, a folpet, az iprodion, a krezoxim-metil, a pimetrozin és a piridát tekintetében a 396/2005/EK rendelet II. melléklete és III. mellékletének B. része megállapította a megengedett szermaradék-határértékeket (a továbbiakban: MRL-ek). Az aminopiralidra, a fluazinamra, a fluopikolidra, a prokinazidra és a tembotrionra vonatkozó megengedett szermaradék-határértékeket a 396/2005/EK rendelet III. mellékletének A. része határozta meg. A pentiopirád tekintetében a II. és a III. melléklet sem állapított meg MRL-t, és az anyag a 396/2005/EK rendelet IV. mellékletében sem szerepel, ezért rá az alapértelmezett 0,01 mg/kg érték vonatkozik.
(2)
Egy, az aminopiralid hatóanyagot tartalmazó növényvédő szer repcemagra való alkalmazásának engedélyezésére irányuló eljárás keretében - a 396/2005/EK rendelet 6. cikke (1) bekezdésének megfelelően - kérelmet nyújtottak be a Bizottsághoz az érvényben lévő MRL-ek módosítása céljából.
(3)
A bifenazát esetében a citrusféléken, az almatermésűeken, a csonthéjasokon, a csemege- és borszőlőn, a komlón, a szamócán, a paradicsomon, a paprikán, a padlizsánon és a nem ehető héjú kabakosokon való alkalmazásra nyújtottak be ilyen kérelmet. A kaptán esetében a paradicsomra vonatkozóan nyújtottak be ilyen kérelmet. A dimetoát esetében az étkezési olajbogyóra és az olajkészítésre szánt olajbogyóra vonatkozóan nyújtottak be ilyen kérelmet. A fluazinam esetében az almára vonatkozóan nyújtottak be ilyen kérelmet. A fluopikolid esetében a salátára és egyéb salátafélékre, a spenótfélékre (levél) és a friss fűszernövényekre vonatkozóan nyújtottak be ilyen kérelmet. A folpet esetében szederre, málnára, ribizlire és egresre vonatkozóan nyújtottak be ilyen kérelmet. Az iprodion esetében a zellergumóra vonatkozóan nyújtottak be ilyen kérelmet. A krezoxim-metil esetében az árpára, a rozsra és a búzára vonatkozóan nyújtottak be ilyen kérelmet. A prokinazid esetében a paradicsomra, a padlizsánra és az ehető héjú kabakosokra vonatkozóan nyújtottak be ilyen kérelmet. A pimetrozin esetében a galambbegysalátára/madársalátára és a babra (hüvelyben) vonatkozóan nyújtottak be ilyen kérelmet. A piridát esetében a kaporlevélre vonatkozóan nyújtottak be ilyen kérelmet. A tembotrion esetében - a kukorica tembotrionnal való kezeléséből eredően takarmányban kimutatott szermaradék-értékekre tekintettel - a szarvasmarha- és sertésvesére és -májra vonatkozóan nyújtottak be ilyen kérelmet.
(4)
A 396/2005/EK rendelet 6. cikke (2) és (4) bekezdésének megfelelően kérelmet nyújtottak be a fluopikolidnak a répán, retken és cukorrépán való alkalmazására vonatkozóan. A kérelmező állítása szerint a fluopikolidnak az Egyesült Államokban az említett terményekre vonatkozóan engedélyezett alkalmazása a 396/2005/EK rendeletben engedélyezett MRL-eknél magasabb szermaradék-értékeket eredményez, ezért magasabb MRL-eket kell megállapítani annak érdekében, hogy e termények behozatalát ne gátolják kereskedelmi akadályok.
(5)
A pentiopirád esetében a fán termő héjas gyümölcsűekre (a kókuszdió és fenyőmag kivételével), az almatermésűekre, a cseresznyefélékre, az őszibarackra, a szilvára, a szamócára, a gyökér- és gumós zöldségekre, a fokhagymára, a vöröshagymára, a salotta-/mogyoróhagymára, az újhagymára, a paradicsomra, a paprikára, a padlizsánra, a kabakosokra, a csemegekukoricára, a virágjukért termesztett káposztafélékre, a fejeskáposztára, a kínai kelre, a salátára és egyéb salátafélékre (a Brassicacea családdal), a spenótfélékre és hasonló fajtákra (levél), a turbolyára, a petrezselyemgyökér levelére, a babra (hüvelyben vagy hüvely nélkül), a borsóra (hüvelyben vagy hüvely nélkül), a kardonnára/szúrós articsókára, a zellerre, az édesköményre, a rebarbarára, a póréhagymára, a szárított hüvelyesekre, a földimogyoróra, a napraforgómagra, a repcemagra, a szójababra, a gyapotmagra, az árpára, a kukoricára, a zabra, a rozsra, a cirokra, a búzára, a cukorrépára és - a takarmányban kimutatott szermaradék-értékekre tekintettel - az állati eredetű élelmiszerekre vonatkozó MRL-ek megállapítására vonatkozó kérelmet nyújtottak be a 396/2005/EK rendelet 6. cikke (1) és (4) bekezdésének megfelelően. A kérelmező állítása szerint ennek az anyagnak az Egyesült Államokban és Kanadában az említett termékekre vonatkozóan engedélyezett alkalmazása a 396/2005/EK rendeletben engedélyezett MRL-eknél magasabb szermaradék-értékeket eredményez, ezért a kérelmezett MRL-eket kell megállapítani az Európai Unióban tervezett, az Egyesült Államokban és Kanadában már engedélyezett alkalmazásokhoz. Annak érdekében, hogy e termékek behozatalát ne gátolják kereskedelmi akadályok, magasabb MRL-eket kell megállapítani.
(6)
A 396/2005/EK rendelet 8. cikkének megfelelően az érintett tagállamok kiértékelték a kérelmeket, és az értékelő jelentéseket megküldték a Bizottságnak.
(7)
Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és indokolással ellátott véleményt adott ki a javasolt MRL-ekről (2). Ezeket a véleményeket továbbította a Bizottságnak és a tagállamoknak, valamint hozzáférhetővé tette a nyilvánosság számára.
(8)
A Hatóság indokolással ellátott véleményében megállapította, hogy a dimetoát étkezési olajbogyón és olajkészítésre szánt olajbogyón való alkalmazása tekintetében az indokolással ellátott véleményhez készített kockázatértékelés ideiglenesnek tekintendő, és mivel a végleges értékelés még mindig várat magára, elképzelhető, hogy alulbecsüli a fogyasztók tekintetében fennálló tényleges kockázatot. Az iprodion zellergumón való alkalmazása tekintetében a Hatóság a növényi anyagcserére vonatkozó tanulmányok hiányosságaira hívta fel a figyelmet. A pentiopirád kínai kelen és endívián való alkalmazása tekintetében a Hatóság nem ajánlja a javasolt MRL megállapítását, mivel nem zárható ki a fogyasztókat érintő kockázat. Ráadásul a kukorica, az olajrepce, a gyapot, a napraforgó és a szója szermaradék-vizsgálatát géntechnológiával módosított növényeken végezték el. A kérelmezőnek igazolnia kell, hogy a pentioprád anyagcseréje a géntechnológiával módosított növényekben is ugyanúgy zajlik, mint a hagyományos növényekben. A pimetrozin galambbegysalátán/madársalátán és (hüvelyes) babon való alkalmazása tekintetében a Hatóság megállapította, hogy a benyújtott adatok nem elégségesek új MRL meghatározásához. A hatályban lévő MRL-eket ezért nem kell megváltoztatni.
(9)
A többi kérelmet illetően a Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások 27 specifikus európai fogyasztói csoport fogyasztói expozíciójának vizsgálata alapján a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó élelmiszerek fogyasztásából következő, egész életen át tartó expozíció, sem az adott termények és termékek túlzott fogyasztása miatti rövid távú expozíció esetén nem merült fel a megengedhető napi bevitel (ADI) vagy az akut referenciadózis (ARfD) túllépésének kockázata.
(10)
A Hatóság indokolással ellátott véleményei alapján, és a tárgy szempontjából lényeges tényezőket figyelembe véve, az MRL-ekkel kapcsolatos megfelelő módosítások megfelelnek a 396/2005/EK rendelet 14. cikkének (2) bekezdésében megfogalmazott követelményeknek.
(11)
A 396/2005/EK rendeletet ezért ennek megfelelően módosítani kell.
(12)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
ELFOGADTA EZT A RENDELETET:
1. cikk
A 396/2005/EK rendelet II. és III. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. március 22-én.

Labels: 0
3
17
6